6.9.2022
FI
Euroopan unionin virallinen lehti
C 342/107 Keskiviikko 16. helmikuuta 2022
Oikeudellinen väline ja jatkotoimet
29. toteaa, että leluturvallisuusdirektiivi toimii itse asiassa asetuksena, ja kehottaa sen vuoksi komissiota harkitsemaan, voisiko sen tarkistaminen olla mahdollisuus muuttaa se asetukseksi, jotta voidaan parantaa sen vaikuttavuutta ja tehokkuutta ja välttää täytäntöönpanon epäjohdonmukaisuudet jäsenvaltioiden välillä ja markkinoiden pirstoutuminen;
30. kehottaa komissiota arvioimaan, tarvitaanko tulevassa tarkistuksessa laajempia muutoksia ja tukeutumaan tässä perusteelliseen vaikutustenarviointiin analysoidakseen sitä, voitaisiinko leluturvallisuusdirektiivin tulevaan tarkistukseen sisällyttää mekaanisia ja fyysisiä vaatimuksia, CMR-aineet, nitrosamiinien ja nitrosoituvien aineiden raja-arvot sekä allergisoivien hajusteiden ja vaarallisen kemikaalien merkintäsäännöksiä helppojen ja joustavien mukautusten mahdollistamiseksi, ja miten tämä toteutettaisiin;
31. on huolissaan siitä, että jotkut tuottajat välttyvät noudattamasta leluturvallisuusdirektiiviä, koska heidän tuotteensa eivät ole leluja, vaikka niitä selvästi käytetään sellaisina; korostaa, että komission ohjeasiakirjoista on apua sen selventämisessä, onko tuote lelu vai ei, ja leluturvallisuusdirektiivin yhdenmukaisen täytäntöönpanon varmistamisessa, jotta siitä on hyötyä sekä markkinavalvontaviranomaisille että talouden toimijoille; korostaa kuitenkin, että ”harmaalla alueella” on edelleen tuotteita, ja kehottaa näin ollen komissiota ratkaisemaan tämän lelujen määritelmäongelman leluturvallisuus­ direktiivin tulevan tarkistamisen yhteydessä; korostaa, että tarvitaan avointa ja rakentavaa vuoropuhelua asiaankuuluvien sidosryhmien kanssa;
32. korostaa lelujen tärkeää roolia lasten kehityksessä ja taitojen muodostuksessa sekä lelujen antamaa pedagogista tukea uusien tehtävien suorittamisessa ja taitojen parantamisessa ja oppimisessa hyvin nuoresta iästä lähtien; kehottaa komissiota tarkistamaan leluturvallisuusdirektiiviä lelujen turvallisuuden parantamiseksi ja tuottajille aiheutuvan rasitteen ja hallinnollisten ja oikeudellisten kustannusten vähentämiseksi, jotta voidaan varmistaa selkeä väylä saada turvallisia ja kohtuuhintaisia leluja kaikille lapsille Euroopan unionissa;
33. katsoo, että kuluttajat ja arvoketjujen toimijat tarvitsevat tietoa kestävämmän käyttäytymisen edistämiseksi; kehottaa näin ollen komissiota analysoimaan vaikutustenarvioinnissa, voiko lelujen kestävyys ja korjattavuus vaikuttaa niiden turvallisuuteen, ja jos näin todetaan, analysoimaan, voisiko lelujen kestävyyttä ja korjattavuutta koskevia tietoja lisätä merkintäsääntöihin oikeasuhtaisesti ja niin, että ne eivät rajoittavia; katsoo tässä yhteydessä, että innovatiivisia ja digitaalisia ratkaisuja voitaisiin käyttää näiden tietojen asettamiseksi kuluttajien saataville siten, että varmistetaan, että turvallisuustiedot ovat selvästi tunnistettavissa ja että vältetään yrityksille aiheutuvaa liiallista rasitetta ja minimoidaan pakkausmateriaalit;
34. katsoo, että varoitukset ja turvallisuustiedot ovat tärkeitä kuluttajille; panee merkille, että merkintöjä koskevat lisävaatimukset olisi pidettävä mahdollisimman vähäisinä, jotta huomio ei kiinnity muualle; kehottaa komissiota arvioimaan mahdollisuutta ilmoittaa sähköisesti vaatimustenmukaisuutta koskevat tiedot, joita ei ole tarkoitettu loppukuluttajalle;
Tiedot
35. korostaa, että lelujen aiheuttamista onnettomuuksista ei ole saatavilla yhdenmukaisia EU:n laajuisia tilastoja, minkä vuoksi on vaikeaa arvioida leluturvallisuusdirektiivin tarjoaman suojan tasoa määrällisesti ja antaa tietoja leluja koskevaa standardointityötä varten; katsoo, että koordinoinnin ja rahoituksen riittämättömyys EU:n tasolla on perimmäinen syy yhdenmukaisten tietojen puutteeseen, ja kehottaa komissiota käsittelemään asiaa direktiivin tulevassa tarkistuksessa; kehottaa komissiota arvioimaan mahdollisuutta perustaa onnettomuuksista ja loukkaantumisista yleiseurooppalainen tietokanta, jossa on erityinen leluja koskeva osio, joka on julkinen, käyttäjäystävällinen ja viranomaisten, kuluttajien ja valmistajien saatavilla ja johon voidaan kirjata ja kerätä tietoja onnettomuuksista ja loukkaantumisista, jotka johtuvat vaarallisista leluista, mukaan lukien verkossa myytävät lelut; katsoo lisäksi, että lisävaihtoehtona olisi käyttää indikaattoreita ja tietoja, kuten markkinavalvontaa koskevasta tieto- ja viestintäjärjestelmästä, Safety Gate -järjestelmästä ja leluturvalli­ suusdirektiivin tehokkuuden arviointia koskevista yhteisistä toimista kerättyjä tietoja, ja pyytää komissiota arvioimaan mahdollisuutta ottaa käyttöön digitaalisia ratkaisuja, jotka voisivat parantaa jäljitettävyyttä toimitusketjussa ja edistää lelujen korkeampaa turvallisuustasoa;